คนไอเอ็นจีฯเซ็งบริษัทแม่ทอดทิ้ง
ผู้บริหารไอเอ็นจีรับข่าวบริษัทแม่ขายบริษัท ทำกำลังใจตัวแทนหด ผลงานหาย
19 ต.ค. 2555

ผู้บริหารไอเอ็นจีรับข่าวบริษัทแม่ขายบริษัท ทำกำลังใจตัวแทนหด ผลงานหาย 
นายสมนึก อรุณสุขรุจี ประธานเจ้าหน้าที่สายงานตัวแทน บริษัท ไอเอ็นจี ประกันชีวิต เปิดเผยว่า ข่าวการขายธุรกิจในเอเชียของบริษัทแม่ส่งผลกระทบต่อกำลังใจของตัวแทน แม้จะรับรู้กันมาพอสมควร
ปัจจุบันบริษัทมีตัวแทนรวม 3,500 คน โดยไตรมาส 3 ที่ผ่านมาได้ตัดสัญญาตัวแทนออกจำนวน 300 คน เนื่องจากไม่มีการขายประกันชีวิตลูกค้ารายใหม่เลยตลอด 3 เดือน โดยให้ตัวแทนระดับผู้บริหารเข้าไปดูแลลูกค้าแทนตัวแทนที่ถูกตัดสัญญา คาดว่าปีนี้จะตัดสัญญาตัวแทนประมาณ 600-700 คน แต่หากมีงานขายส่งเข้ามาก็สามารถกลับเข้ามาเป็นตัวแทนบริษัทอีกครั้ง
“ตัวแทนมีเป้าหมายที่จะทำเบี้ยใหม่ให้ได้ 1,000 ล้านบาท เท่าปีที่ผ่านมา ซึ่งคาดว่าน่าจะทำได้ตามเป้าหมาย” นายสมนึก กล่าว
นายสมนึก กล่าวว่า ตัวแทนยังคงดูแลลูกค้าและทำงานตามปกติ โดยจะมีสินค้าใหม่ออกมาอีกในช่วงปลายปีนี้ เพื่อจับกลุ่มลูกค้าที่มองหาประกันชีวิตนำไปใช้ลดหย่อนภาษี และมีการจัดกิจกรรมขอบคุณลูกค้าอย่างต่อเนื่อง รวมทั้งการสรรหาตัวแทนใหม่เข้าร่วมงานตามปกติ
อย่างไรก็ตาม ล่าสุดกลุ่มไอเอ็นจีได้ขายบริษัท ไอเอ็นจี ในมาเลเซีย ซึ่งมีส่วนแบ่งการตลาดอันดับ 3 ให้กับกลุ่มเอไอเอไปเรียบร้อยแล้วเมื่อกลางเดือน ต.ค.ที่ผ่านมา 
ขณะที่บริษัท ไอเอ็นจี ในไทย ได้ทำการลดทุนจดทะเบียน 3,030.50 ล้านบาท จากทุนชำระแล้ว 4,950.50 ล้านบาท เหลือทุนจดทะเบียน 2,175 ล้านบาท เมื่อเดือน ก.ย.ที่ผ่านมา 
สำหรับ 8 เดือนแรกมีเบี้ยประกันปีแรกหรือเบี้ยใหม่ 1,335.8 ล้านบาท เพิ่มขึ้น 4% เบี้ยต่ออายุ 5,293.4 ล้านบาท ลูกค้าเก่าต่ออายุ 86% ลดลง 3% เบี้ยชำระครั้งเดียว 386.2 ล้านบาท เพิ่มขึ้น 292% รวมเบี้ยรับ 7,015.4 ล้านบาท เพิ่มขึ้น 12% เป็นบริษัทที่มีส่วนแบ่งการตลาดอยู่อันดับ 9 โดยรายได้ 70% จากช่องทางการขายผ่านธนาคาร ส่วนอีก 30% มาจากการขายผ่านตัวแทน
ทั้งนี้ ฐานะการเงินงวด 6 เดือนแรกของปีนี้ มีกำไรสุทธิ 662 ล้านบาท เพิ่มขึ้น 222% จากงวดเดียวกันของปีก่อน โดยมีการใช้เงินไปกับการลงทุนจำนวน 4,123 ล้านบาท เพิ่มขึ้น 36% มีเงินกองทุน 4,063 ล้านบาท มีอัตราส่วนเงินกองทุนต่อเงินกองทุนที่ต้องดำรงตามกฎหมายอยู่ที่ 224%